મણિપુરની પોસ્ટેરિયર હૉકી ઍકૅડેમીમાંથી ટ્રેઇનિંગ લઈને ૨૦૦૮માં નૅશનલ ટીમમાં સિલેક્ટ થનારી સુશીલા ચાનુ વિશે બીજી જાણવા જેવી વાત એ છે કે તે સેન્ટ્રલ મુંબઈ રેલવેમાં જુનિયર ટિકિટ-કલેક્ટર તરીકે પણ નોકરી કરે છે. અત્યંત મિતભાષી એવી આ યુવતી હૉકીના મેદાનમાં પોતાના પર્ફોર્મન્સથી જ સૌને જવાબ આપવામાં માને છે. તે વિરાટ કોહલીના કૅપ્ટન તરીકેના અગ્રેશન અને કૅપ્ટનશિપથી જબ્બર પ્રભાવિત છે. ઈવન તે ટેનિસસ્ટાર સાનિયા મિર્ઝાની પણ મોટી ફૅન છે. એક સ્પોર્ટ્સ વેબસાઇટને આપેલી મુલાકાતમાં સુશીલાએ કહેલું કે હૉકીમાંથી રિટાયર થયા બાદ તે પોતાના વતન ઇમ્ફાલમાં હૉકી ઍકૅડેમી ખોલવાનું સપનું સેવે છે, જ્યાં બાળકોને નાની ઉંમરથી જ પ્રોફેશનલ હૉકીની તાલીમ મળી શકે. રિયોમાં તે કેવું પર્ફોર્મ કરે છે એ પાંચ ઑગસ્ટથી શરૂ થતા ઑલિમ્પિક મહોત્સવમાં પરખાઈ જ જશે. ઑલિમ્પિક્સનું રિઝલ્ટ ભલે ગમે એ આવે, અત્યારના તબક્કે એવું તો લાગી જ રહ્યું છે કે આ યુવતીના હાથમાં ભારતીય મહિલા હૉકીનું ભવિષ્ય સુરક્ષિત છે.